**Ábhair scoile (Pádraig): Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Bunúsach |
| Spriocanna | Cumas tuisceana, éisteachta agus labhartha na ndaltaí a fhorbairt sa réimse saoil – saol na scoile / ábhair scoile |
| Stór focal | Ábhair scoile |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ón gcéad bhliain ag caint ar na hábhair atá ar bun aige. Tá an mhír réasúnta éasca agus i gcanúint na Mumhan.

Tá na ceachtanna oiriúnach do rang a bhfuil caighdeán íseal Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin.

**Réamhobair**

* Is féidir leis na daltaí triail a bhaint as an ngníomhaíocht seo ina mbeirteanna. Ná tabhair na freagraí go fóill dóibh – abair leo féachaint an raibh an ceart acu agus iad ag éisteacht leis an mír.



**Éisteacht**

* Léigh na ceisteanna don chleachtadh éisteachta leis an rang ar fad sula gcuireann tú ar siúl an mhír ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán an fhaid is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé 1**

* D’fhéadfaí na ceisteanna seo a phlé mar rang iomlán agus nathanna nó abairtí nádúrtha do gach ceist a scríobh ar an gclár de réir mar a bhogann an plé ar aghaidh (féach Freagraí thíos).

**Iarphlé 2**

* Abair leis na daltaí tabhairt faoi seo ina mbeirteanna nó ina n-aonar. Pléigh na freagraí leis an rang ar fad ag an deireadh. Is féidir leat an cleachtadh a fhágáil mar atá .i. gan aon mhíniú gramadaí a thabhairt ar na freagraí, nó má tá rang níos cumasaí agat, d’fhéadfá níos mó mínithe a thabhairt ar ainmfhocail sa tuiseal ginideach (féach Freagraí thíos).

|  |
| --- |
| Freagraí |

**Réamhobair**

1. project: tionscnamh
2. too hard: ródheacair (tabhair faoi deara nach gcuirtear fleiscín idir ‘ró’ agus consan)
3. a heavy load: ualach trom
4. last year: anuraidh / an bhliain seo caite
5. scared: scanraithe

**Iarphlé 1**

Abairtí úsáideacha nó nathanna nádúrtha le freagraí a thabhairt ar na ceisteanna seo:

1. Faighimid i bhfad Éireann an iomarca. / Faighimid barraíocht. / Ní fhaighimid leath ár ndóthain!
2. Díríonn sé an aigne ar a bhfuil déanta sa rang. / Daingníonn sé an obair ranga. / Treisíonn sé an obair ranga. / Níl maitheas ar bith ann. / Is cur amú ama é.
3. Bíonn an-leisce orm tabhairt faoin obair bhaile tráthnóna. / Caitheann mo thuismitheoirí iachall a chur orm an obair bhaile a dhéanamh. / Ní chuireann sé aon stró orm an obair bhaile a dhéanamh. / Ní thógaim aon cheann de. / Ní chuireann sé isteach ná amach orm.

**Iarphlé 2**

1. An seomra (+ ceol): an seomra ceoil
2. An halla (+ spórt): an halla spóirt
3. An seomra (+ stóras): an seomra stórais
4. An seomra (+ ealaín): an seomra ealaíne
5. An seomra (+ eolaíocht): an seomra eolaíochta
6. An seomra (+ adhmadóireacht): an seomra adhmadóireachta
7. An seomra (+ cócaireacht): an seomra cócaireachta
8. An seomra (+ ríomhaireacht): an seomra ríomhaireachta
9. Oifig (+ an Príomhoide): Oifig an Phríomhoide
10. Oifig (+ an scoil): Oifig na scoile
11. Oifig (+ an Rúnaí): Oifig an Rúnaí

Breis eolais, más gá:

Sa tuiseal ginideach caolaítear go leor ainmfhocal atá firinscneach e.g. ceol – ceoil; spórt – spóirt; stóras – stórais.

Sa tuiseal ginideach cuirtear ‘a’ le hainmfhocail a chríochnaíonn le (e)acht e.g. eolaíocht – eolaíochta.

Go minic sa tuiseal ginideach cuirtear ‘e’ ag deireadh ainmfhocal baininscneacha agus bíonn siad caol chomh maith e.g. ealaín – ealaíne; oifig – oifige.

**Ábhair scoile (Pádraig) – Script**

**Pádraig Ó hÓgáin Pobalscoil Chorca Dhuibhne**

*Cogar, a Phádraig, cén t-ábhar is fearr leat?*

Is maith liom eolaíocht mar bíonn roinnt mhaith tionscnamh againn le déanamh agus tá an múinteoir ana-chairdiúil agus is maith liom é sin faoi.

*Níl sé ródheacair, an bhfuil?*

Níl sé, *no*. Tá sé furaist (i.e. éasca) go maith agus is maith liom é.

*Agus, abair liom, cén t-ábhar is measa leat?*

Is maith liom iad go léir. Is é an ceann is measa liom ná b’fhéidir mata mar tá an obair dian go leor. Agus, bhuel, tugann (deir sé tabharann) an múinteoir cead dúinn roinnt den obair bhaile a dhéanamh istigh sa rang ach bíonn roinnt mhaith obair bhaile againn ina dhiaidh sin.

*An mbíonn?*

Bíonn, sea.

*Is dócha go mbíonn ualach ana-throm oraibh anois sa mheánscoil ó thaobh obair bhaile de. An mbíonn níos mó le déanamh agaibh anois ná mar a bhí anuraidh i rang 6?*

Tá. Tá i bhfad níos mó. Tá mála níos mó ag teastáil agus bíonn sé lán go barra ag dul abhaile, de ghnáth.

*Agus cé mhéad ama a thógann sé ort an obair bhaile a dhéanamh age baile (sa bhaile)?*

Tógann sé thart ar uair an chloig go leith nó mar sin orm é a dhéanamh.

*Agus cogar, an bhfuil aon rang anois go mbeifeá scanraithe dul isteach ann muna mbeadh an obair bhaile déanta agat?*

B’fhéidir an rang mata.

*Ní rachfá isteach ann gan do chuid oibre déanta agat?*

Ní rachfá, no.